钦定古今图书集成/理学汇编/文学典/第089卷 > 陈旅〈程文陈绎曾〉
## 钦定古今图书集成/理学汇编/文学典/第089卷 > 陈旅〈程文陈绎曾〉

按《元史儒学传》：“旅字众仲，兴化莆田人。先世素以儒
学称。旅幼孤，资禀颖异。其外大父赵氏学有源委，抚
而教之。旅得所依，不以生业为务，惟笃志于学，于书
无所不读。稍长，负笈至温陵，从乡先生傅古直游，声
名日著。用荐者为闽海儒学官，适御史中丞马雍，古
祖常使泉南，一见奇之，谓旅曰：‘子馆阁器也，胡为留
滞于此’！”因相勉游京师。既至，翰林侍讲学士虞集见
其所为文，慨然叹曰：“此所谓‘我老将休，付子斯文’者
矣。”即延至馆中，朝夕以道义学问相讲习，自谓得旅
之助为多。与祖常交口，游誉于诸公间，咸以为旅博
学多闻，宜居师范之选。中书平章政事赵世延又力
荐之，除国子助教。居三年，考满，诸生不忍其去，请于
朝再任焉。元统二年，出为江浙儒学副提举。至元四
年，入为应奉翰林文字。至正元年，迁国子监丞，阶文
林郎。又二年，卒，年五十有六。旅于文，自先秦以来，至
唐、宋诸大家，无所不究，故其文典雅峻洁，必求合于
古作者，不徒以徇世好而已。有《文集》十四卷。旅平生
于师友之义尤笃，每感虞集为知己。其在浙江时，集
归田已数载，岁且大比，请于行省参知政事孛木鲁
翀，亲奉书币，请集主文乡闱，欲为问候计，乃冲冒炎
暑，千里访集于临川。集感其来，留旬日而别。惓惓以
斯文相勉，惨然若将永诀焉。集每于学者语，必以旅
为平生益友也。一日，梦旅举杯相向曰：“旅甚思公，亦
知公之不忘旅也，但不得见尔。”既而闻旅卒，集深悼
之。同时有程文、陈绎曾者，皆名士。文，字以文，徽州人，
仕至礼部员外郎。作文明洁而精深，集亦多称之。绎
曾字伯敷，处州人。为人虽口吃而精敏异常，诸经注
疏多能成诵，文辞汪洋浩博，其气煜如也。官至国子
助教。论者谓二人皆与旅相伯仲云。